La disfunció erèctil, comunament anomenada impotència, és un problema que impedeix tenir o mantenir una erecció el temps suficient com per aconseguir una relació sexual satisfactòria en 3 de cada 4 vegades que s'intenta tenir una relació sexual.
Els homes que ocasionalment han tingut problemes per tenir una erecció i que més endavant no presenten problemes no tenen disfunció erèctil.
Sovint s'associa a una manca de virilitat que genera inseguretat i ansietat en les persones que la pateixen.
Si teniu disfunció erèctil és probable que us incomodi anar al metge, però cal saber que es tracta d'un trastorn freqüent en homes de més de 40 anys, que aquest trastorn pot ser símptoma d'altres problemes de salut que han passat desapercebuts però que hi ha un gran nombre d'opcions de tractament disponibles.
En algunes ocasions, la dieta i l'exercici poden ser suficients però en altres casos caldrà fer servir medicaments: els de la família de la Viagra® són els més freqüentment emprats.
Tot i que són eficaços en la majoria del homes, si aquests no funcionen encara hi ha més opcions: altres medicaments, dispositius i fins i tot en alguns casos concrets es pot plantejar cirurgia.
Aquest document pretén explicar quins medicaments poden millorar la disfunció erèctil, com s'han d'utilitzar i quins altres tractaments hi ha disponibles.
Queden fora de l'abast d'aquest document altres trastorns de la salut sexual dels homes, com els relacionats amb l'ejaculació o la reducció del desig sexual.
En cas de dubte, poseu-vos en contacte amb el vostre professional de salut de referència o truqueu al 061 CatSalut Respon.
La disfunció erèctil pot tenir diferents orígens, però generalment està causada per problemes circulatoris, nerviosos, hormonals i psicològics:
Seguir un estil de vida saludable (perdre pes a través de la dieta adequada i l'exercici), així com el control de malalties ja existents, pot ser suficient en alguns homes.
Evitar el consum d'alcohol, tabac i drogues també pot tenir beneficis.
En cas que la impotència estigui causada per algun medicament que es pren per altres malalties, per exemple per a la pressió arterial, el metge valorarà prescriure'n un altre.
Si aquestes mesures no són suficients, hi ha diferents opcions de tractament, com ara els medicaments, els dispositius de buit o fins i tot la cirurgia.
Consulteu el vostre metge perquè valori quina és l'opció més apropiada.
Els medicaments per a la disfunció erèctil augmenten el flux sanguini en el penis.
S'han de prendre un temps abans de tenir una relació sexual.
N'hi ha de dos tipus: els comprimits que es prenen per via oral (s'empassen) i els medicaments que s'administren directament al penis.
El vostre metge us prescriurà el que millor s'ajusti a les vostres necessitats.
- Medicaments que es prenen per via oral (per empassar)
Els medicaments de la família de la Viagra®, com l'avanafil, sildenafil, tadalafil i vardenafil, són generalment l'opció inicial de tractament per la seva eficàcia i facilitat d'ús.
A més, generalment els efectes adversos no són greus.
Aquests medicaments han de ser prescrits pel metge encara que no estan finançats pel sistema sanitari i s'han de comprar a la farmàcia.
Per tal que hi hagi una resposta al tractament, es requereix d'un estímul sexual.
Tots aquests medicaments tenen una eficàcia similar i, en general, s'estima que són capaços de restablir la capacitat de tenir una erecció en aproximadament 7 de cada 10 pacients.
Funcionen millor en els pacients amb disfunció erèctil d'origen psicològic, però es calcula que són efectius en 6 de cada 10 homes amb diabetis i en 3 de cada 10 homes que s'han sotmès a cirurgia per càncer de pròstata.
Es diferencien en el temps que triguen a actuar i en la durada del seu efecte (vegeu la taula 1).
Quins efectes secundaris pot tenir?
**En alguns pacients en lloc de la dosi habitual per prendre abans de l'activitat sexual el metge pot recomanar una dosi inferior de tadalafil i que s'ha de prendre cada dia.
El metge recomanarà quina és la millor opció en el seu cas.
- Medicaments que s'apliquen sobre el penis
En cas que els medicaments orals no funcionin, n'hi ha d'altres que s'apliquen directament al penis i que poden ser útils per a alguns homes i que estan disponibles en gels, cremes o injeccions.
A la taula 2, es poden consultar les característiques principals d'aquests medicaments.
Avui dia és senzill trobar a Internet una gran oferta de diferents medicaments per a la impotència, des de plantes medicinals fins a Viagra®, a un preu reduït.
Malgrat això, la venda de medicaments per Internet o qualsevol altre circuit fora del canal de la farmàcia és il·legal i, per tant, aquests productes no ofereixen garanties d'efectivitat i poden causar danys.
L'única manera d'accedir a medicaments amb recepta segurs i amb eficàcia demostrada és adquirir-los a la farmàcia amb a una recepta que us farà el vostre metge.
Sí, en cas que els medicaments disponibles no funcionin es pot valorar fer servir un dispositiu de buit o cirurgia:
Grup de Treball d'informació sobre medicaments dirigida a la ciutadania del Canal Medicaments i Farmàcia